b'\n_START_ARTICLE_\n\xc5\xbdupnija \xc5\xa0kofije\n_START_SECTION_\nZgodovina\n_START_PARAGRAPH_\nIz pisnih zgodovinskih virov je razvidno, da se je po drugi svetovni vojni s podro\xc4\x8dja dana\xc5\xa1nje \xc5\xbeupnije odselil zelo velik dele\xc5\xbe prvotnih prebivalcev, v izpraznjena naselja in zaselke pa so so se pri\xc4\x8deli naseljevati priseljenci iz raznih delov tedanje Jugoslavije, \xc5\xa1tevilo prebivalcev se je s tem znatno pove\xc4\x8dalo. _NEWLINE_Duhovniki tedanjih sosednjih \xc5\xbeupnij (Osp, Lazaret, Predloka, Dekani in Tinjan) so po ukinitvi STO ugotavljali, da so zaradi na novo dolo\xc4\x8dene meddr\xc5\xbeavne meje \xc5\xa1tevilni zaselki izgubili stike z mati\xc4\x8dno \xc5\xbeupnijo, h kateri so dotlej pripadali. Verniki Spodnje (Prve) \xc5\xa0kofije so le redkokdaj prihajali k obredom v \xc5\xbeupnijo Lazaret. V \xc5\xbeupnijo Dekani sta spadali Druga in Tretja \xc5\xa0kofija. Verniki \xc4\x8cetrte \xc5\xa0kofije so spadali v \xc5\xbeupnijo Tinjan. Posebne razmere je ustvarjal tudi takratni politi\xc4\x8dni re\xc5\xbeim, ki je oviral normalno versko \xc5\xbeivljenje in delovanje._NEWLINE_O ustanovitvi nove \xc5\xbeupnije so v cerkvi razmi\xc5\xa1ljali \xc5\xbee takoj po prvi svetovni vojni, vendar takratne politi\xc4\x8dne in cerkvenoupravne razmere niso dopu\xc5\xa1\xc4\x8dale izvedbe sprememb. Leta 1956 je tedanji dekan Dominik Pegan na \xc5\xa0kofijo Koper tovrstno pobudo posredoval apostolskemu administratorju Mihaelu Toro\xc5\xa1u. Tako so upravitelji \xc5\xbeupnij Osp, Tinjan, Predloka, Dekani in Lazaret s \xc5\xa1kofije prejeli potrjen skupni dogovor z 31. julija 1958, o spremembi nekaterih \xc5\xbeupnijskih meja, zaradi bolj uspe\xc5\xa1nega opravljanja pastirskega dela, prilagojenega novim gospodarskim, verskim in prometnim razmeram. _NEWLINE_Namen nove \xc5\xbeupnije je bil, da bi se verniki zdru\xc5\xbeili v poenoteno versko ob\xc4\x8destvo, imeli svojega \xc5\xbeupnika in svojo \xc5\xbeupnijsko cerkev. Ker je v Spodnjih \xc5\xa0kofijah \xc5\xbee bila zgrajena primerna cerkev, delovali sta \xc5\xa1ola in po\xc5\xa1ta ter je bila tam tudi avtobusna postaja, je bila sprejeta odlo\xc4\x8ditev, da bo na Spodnjih \xc5\xa0kofija sede\xc5\xbe nove \xc5\xbeupnije in bo tamkaj\xc5\xa1nja cerkev postala \xc5\xbeupnijska cerkev._NEWLINE_Od 13. avgusta 1966 vodijo \xc5\xbeupnijo salezijanci.\n_START_SECTION_\nSprememba zavetnika cerkve in \xc5\xbeupnije\n_START_PARAGRAPH_\nNa \xc5\xbeeljo \xc5\xbeupljanov je tedanji \xc5\xbeupnik Anton Hribernik na \xc5\xa0kofijo Koper poslal pro\xc5\xa1njo za spremembo zavetnika \xc5\xbeupnijske cerkve in \xc5\xbeupnije, iz dosedanjega zavetnika apostola sv. Mateja, na Srce Jezusovo, katerega podoba je dominantna na glavnem oltarju \xc5\xbeupnijske cerkve. Cerkvena kongregacija za bogoslu\xc5\xbeje je pro\xc5\xa1nji ugodila in 14. marca 1972 izdala dektret o odobritvi novega zavetnika: Presveto Srce Jezusovo.'